渔阳老人传剑诀剑诀
渔阳老人教余剑术，且曰：“此技世已久绝，君得之，慎勿轻传于人。”余恐此技终致不传，又顾念老人之语，故不著说而作诀焉。
长兵柄以木，短兵柄以臂
。长兵进退手已神，
短兵进退
须足利
。
足如毚兔身如风
，三尺坐使丈八废。余擅梨花三十年，五十衰迟遇剑仙。剑术三门左右中，
右虎中蛇左曰龙
。手前身后现刀势，侧身左进龙门亟。身前手后隐刀势，侧身右进虎门易。二势用手身诱之，彼取我身手出奇。黠者奇正亦能识，舍身取手主击客。我退我手进我身，云翻右跃如狮掷。虎跃不入龙，龙翻不入虎，
龙翻虎跃皆蛇行
，
直进当胸
不可阻
。左右进退有虚实，六法相生百奇出。彼退我乃进，彼退有奇伏。彼进我亦进，彼进乃穷蹙。扑身枪尖迫使发，死里得生坐铁屋。尝以我矛陷我剑，矛多虚奇剑实战。当其决命争首时，剑短矛长皆不见。自笑学兵已白头，初识囊中三尺练。
后剑诀
剑器轻清，其用大与刀异。剑诀实有所隐，恐古人之心，终致淹没，故又作《后剑诀》一绝微露之：剑术真传不易传，
直行直用是幽元
。若唯吹斫如刀法，笑杀渔阳老剑仙。